google/wiki40b huggingface dataset:
באקה אל-גרבייה

היסטוריה

ממזרח לבאקה אל-גרבייה (באקה המערבית) שוכן היישוב באקה א-שרקייה (באקה המזרחית). שני היישובים הוקמו במאה ה-17 כשני כפרים נפרדים. עם קביעת הקו הירוק לאחר מלחמת העצמאות, הפריד הגבול בין שני היישובים: באקה אל-גרבייה בצד הישראלי של הגבול ובאקה א-שרקייה בצד הירדני של הגבול.
לאחר מלחמת ששת הימים נוצרו מחדש קשרים בין שתי ה"באקות", המזרחית והמערבית, אולם אלו התערערו עם פרוץ האינתיפאדה הראשונה, כיוון שתושבי באקה א-שרקייה השתתפו באינתיפאדה, בשעה שתושבי באקה אל-גרבייה, שהם אזרחים ישראלים, נמנעו מכך. לאחר חתימת הסכמי אוסלו הוכפפה באקה א-שרקייה לרשות הפלסטינית. כיום מפרידה גדר ההפרדה בין שתי ה"באקות", ולפיכך שוב נוצר ביניהן מחסום פיזי, לראשונה מאז יוני 1967.

שירותים

באקה אל-גרבייה נחשבת למרכז עירוני עבור הכפרים השכנים: כפרי זמר, מיסר, אום אל קוטוף, וישובים שונים אחרים בוואדי עארה. בעיר שוכן בית הדין השרעי האזורי והיא אף מהווה מקום מושב נוסף לבית הדין השרעי לערעורים. בעיר ניתנים שירותי בריאות של קופות החולים כללית, מאוחדת ולאומית, ומכבי וכן מרכזי טיפת חלב לבריאות האם והתינוק ובנוסף, מרכז הרפואי מקומי בשם "אלנור" (مركز النور).

חינוך ותרבות

בעיר חמישה בתי ספר יסודיים, שתי חטיבות ביניים, שני בתי ספר תיכוניים, בית ספר אזורי לחינוך מיוחד, בית ספר למחוננים ומכללת אלקאסמי ללימודים אקדמיים בחינוך (B.Ed), הנחשבת לאחד ממוסדות ההכשרה המובילים בארץ בתחום החינוך. כמו כן ישנה המכללה להכשרת הנדסאים בתחומי מדעי המזון והביוטכנולוגיה. בבאקה ישנו מרכז פסג"ה (פיתוח סגלי הוראה) אזורי מקיף שבו יש חומרי עזר הדרושים למורה בית ספר כמו קלטות, תוכניות לימודים וסרטים לימודיים.
בבאקה פועל מזה שנים רבות מתנ"ס (מרכז קהילתי) תחת השם "עמותת בית אלשביבה". המתנ"ס עובד בקשר ישיר עם בתי הספר היסודיים בעיקר ונחשב לאחד המתנ"סים המובילים במגזר הערבי ובאזור השרון. בעיר פועל המרכז הקהילתי "נאדי הדאיה (نادي هداية)" המקיים פעילויות חינוכיות וחברתיות למגוון רחב של אוכלסיות, נאדי הדאייה מקיים הרצאות שבועיות במגוון רחב של נושאים שמעניינים את החברה.

תעסוקה

תושבי באקה אל-גרבייה מתפרנסים בעיקר מתעשייה ומעט מחקלאות, ורוב תושביה עובדים בערים הסמוכות או במפעלים בתל אביב, חיפה, גוש דן והשרון.

ספורט

לעיר באקה אל גרביה יש קבוצת כדורגל שמשחקת בליגה א'. בשנת 2016 קבוצת הכדורגל הפועל באקה הגיע לסיבוב ח' בגביע המדינה בכדורגל אך הפסידה 0–3 להפועל אשקלון.
אנתוני אנדרוז

ביוגרפיה

אנדרוז נולד בלונדון וגדל בפרבר צפון פינצ'לי שבצפון העיר. בנם של הרקדנית ג'רלדין אגנס ושל המוזיקאי טומאס אנדרוז.
אנדרוז שימש ב"תיאטרון צ'ינצ'סטר" בתור עוזר במאי וכמפיק.
התגלה לראשונה במחזהו של אלן בנט "ארבעים שנים קדימה" בתפקיד תלמיד בית ספר.
ב-1974 השתתף בסדרת הטלוויזיה "משפחת פאליסר", עיבוד לסדרת הרומנים של אנתוני טרולופ, בתפקיד לורד סילברברידג'. שנה אחר כך גילם תפקיד נוסף של אריסטוקרט אנגלי המרקיז מסטוקברידג' בסדרת הדרמה "על אדונים ומשרתים".
עיקר פרסומו בבריטניה וברחבי העולם בא לו ב-1982 כשזכה בפרס גלובוס הזהב לשחקן הטוב ביותר במיני-סדרה על תפקידו בסדרה "חמדת ימים" בתפקיד הלורד סבסטיאן פלייט. בעבור התפקיד זכה גם בפרס באפט"א לטלוויזיה לשחקן הטוב ביותר, והיה מועמד לפרס אמי.
באותה השנה זכה לפרסום גם בעקבות התפקיד הראשי שלו בעיבוד הקולנועי לרומן "סקרלט פימפרנל", בתור האריסטוקרט סר פרסי בלקני.
הופעתו הזכורה ביותר של אנדרוז בהוליווד הייתה ב-1984 בדרמה של ג'ון יוסטון "למרגלות הר הגעש", שם גילם את אחיו למחצה של הקונסול האלכוהוליסט ג'פרי פרים (אלברט פיני).
ב-1987 גילם את דמותו של הקצין הבריטי האגדי ריצ'רד מיינרצהגן בדרמת המלחמה "פרשי הקרב", מהיקרות ביותר בקולנוע האוסטרלי, המגוללת את סיפור קרב באר שבע.
ב-1988 שיחק בדרמה הביוגרפית של מנחם גולן "מלחמתה של חנה", אודות חייה של הצנחנית היהודייה חנה סנש.
ב-1994 שיחק במותחן האימה המיסטי של לואיס גילברט "רדוף אהבה" בתור רוברט, אחיה הגדול של כריסטינה מריל (קייט בקינסייל).
ב-2003 השתתף אנדרוז בסדרת הריגול ההיסטורית "מרגלי קיימברידג'" וגילם את המלך ג'ורג'.
ב-2010 גילם את סטנלי בולדווין, ראש ממשלת בריטניה בתקופת כהונתו של המלך ג'ורג' השישי (קולין פירת') בסרט "נאום המלך".
לאנדרוז שלושה ילדים מאשתו השחקנית ג'ורג'ינה סימפסון.
נחלת שבט יששכר

נחלת שבט יששכר נקבעה בגורל הרביעי, לאחר סיום הכיבוש של ארץ כנען יחד עם קביעת שאר נחלות השבטים. תיאור התיישבותו של שבט יששכר בנחלתו מופיע בספר יהושע, פרק י"ט, פסוקים י"ז-כ"ג. נחלת השבט השתרעה מן הירדן עד אזור מגידו ומהתבור עד סביבות בית שאן.

גבולות נחלת השבט

תיאור הנחלה המופיע בספר יהושע, פרק י"ט, פסוקים י"ז-כ"ג אינו נותן מענה דיו להבנת גבולו של השבט. ניתן להבין את גבולו לפי תיאור נחלת שבט מנשה אשר לו גבול עם נחלת יששכר הפוגע בתבור מצידה המזרחי של הנחלה ואז פוגש הגבול מערבית את הערים דברת וכסולת שם ימשיך הגבול דרומה ויעבור באזור שריד בתחומי נחלת שבט זבולון. (שריד מזוהה עם תל שדוד). והעיר שונם בתחומי הנחלה ומשם ליזרעאל. מיזרעאל ממשיך הגבול מזרחה לעבר עמק חרוד עד שהוא נפגש עם הירדן.

רשימת ערי הנחלה

שישה עשר ערים ברשימה המופיעה בספר יהושע:
יז לְיִשָּׂשכָר--יָצָא, הַגּוֹרָל הָרְבִיעִי: לִבְנֵי יִשָּׂשכָר, לְמִשְׁפְּחוֹתָם. יח וַיְהִי, גְּבוּלָם--יִזְרְעֶאלָה וְהַכְּסוּלֹת, וְשׁוּנֵם. יט וַחֲפָרַיִם וְשִׁיאֹן, וַאֲנָחֲרַת. כ וְהָרַבִּית וְקִשְׁיוֹן, וָאָבֶץ. כא וְרֶמֶת וְעֵין-גַּנִּים וְעֵין חַדָּה, וּבֵית פַּצֵּץ. כב וּפָגַע הַגְּבוּל בְּתָבוֹר ושחצומה (וְשַׁחֲצִימָה) וּבֵית שֶׁמֶשׁ, וְהָיוּ תֹּצְאוֹת גְּבוּלָם הַיַּרְדֵּן: עָרִים שֵׁשׁ-עֶשְׂרֵה, וְחַצְרֵיהֶן. כג זֹאת, נַחֲלַת מַטֵּה בְנֵי-יִשָּׂשכָר - לְמִשְׁפְּחֹתָם: הֶעָרִים, וְחַצְרֵיהֶן.
— יהושע יט, יז-כג
החוקר הגרמני אלברכט אלט גרס כי שורה של אירועים מקומיים קשרה את התנחלות יששכר בחורבנה של שונם המקראית. שונם נחרבה בידי מלך שכם, כפי שמתואר במכתבי אל-עמארנה. שליט שכם שיתף פעולה עם מנהיגי ערים אחרות והחריב ערים נוספות בסביבה וכך נוצרה הזדמנות להתיישבות השבט. לפי הכתוב במכתבי אל עמארנה ומדרש שמו  הכתוב בברכת יעקב: (ספר בראשית, פרק מ"ט, פסוקים י"ד-ט"ו), ייתכן כי השבט היה משועבד לערים כנעניות באזור וביניהן מגידו. במכתבי אל עאמרנה נכתב כי מלך מגידו עבר בעזרת פקידי המס בנחלות באזור שונם לאחר חורבנה, מסבירה את הפסוק בברכת יעקב לבניו: "וַיֵּט שִׁכְמוֹ לִסְבֹּל, וַיְהִי לְמַס-עֹבֵד." ועם ההסבר לשמו של השבט איש-שכר.  אלט הגיע למסקנה כי לשבט יששכר לא היה קיום עצמאי והוא נתלה בקיומו בשבט מנשה, ולמסקנה זאת הוא מגיע בעזרת הפסוק המופיע ביהושע י"ז: יא וַיְהִי לִמְנַשֶּׁה בְּיִשָּׂשכָר וּבְאָשֵׁר בֵּית-שְׁאָן וּבְנוֹתֶיהָ וְיִבְלְעָם וּבְנוֹתֶיהָ וְאֶת-יֹשְׁבֵי דֹאר וּבְנוֹתֶיהָ וְיֹשְׁבֵי עֵין-דֹּר וּבְנוֹתֶיהָ וְיֹשְׁבֵי תַעְנַךְ וּבְנֹתֶיהָ וְיֹשְׁבֵי מְגִדּוֹ וּבְנוֹתֶיהָ שְׁלֹשֶׁת הַנָּפֶת".
מריו ברטיני

קריירה

במהלך קריירת המועדונים שלו הוא שיחק עבור מועדוני כדורגל כמו אמפולי (1963-64), פיורנטינה (1964-68), שבה השלים דאבל כשזכה בשנת 1966 בגביע האיטלקי ובגביע מיטרופה, ובאינטר מילאנו (1968-77), שבה זכה באליפות בעונת 1970/71. בנוסף, הוא זכה באליפות סרייה C כשיחק במדי פראטו בעונת 63–1962. הוא סיים את הקריירה שלו בשנת 1978 בסרייה ב', לאחר ששיחק עונה אחת במדי רימיני.
ברטיני רשם 25 הופעות עבור המדים הלאומיים של נבחרת איטליה בין השנים 1966 ל-1972. הוא לא נכלל בסגל 22 השחקנים של איטליה למונדיאל 1966, אף על פי שהוא ולואיג'י ריבה עדיין הובאו לקמפיין על ידי המאמן האנגלי, אדמונדו פאברי, כדי לצבור ניסיון עם הנבחרת. ברטיני נטל חלק במונדיאל 1970, שבו לבש את החולצה מספר 10, ואף הגיעה עם הנבחרת עד לגמר. בגמר הוא זה שתופקד להצר את צעדיו של פלה, אך זה לא עצר את הנבחרת הברזילאית, מלנצח במשחק 1–4 ולזכות בגביע העולם.

סגנון המשחק

ברטיני היה קשר הגנתי זריז, שעבד מאוד קשה על המגרש. הוא היה ידוע בשל הסיבולת, החוזק ויכולות התיקול שלו, כשלעיתים שיחק גם כבלם. הוא שיחק בעיקר בתפקיד הקשר, משום שהוא הצליח להשיג את הכדור לאחר תיקול מוצלח ולהתחיל לבנות התקפה של קבוצתו. בנוסף, ברטיני היה ידוע בתור שחקן בעל בעיטה עוצמתית מרחוק ובעל בעיטות מדויקות מפנדלים.
הפועל גבעתיים

היסטוריה

רגע השיא של הקבוצה היה בעונת 1992/1993. שנה קודם לכן העפיל המועדון לראשונה בתולדותיו ללאומית א' בכדורסל ובעונתו הראשונה בליגת העל הצליחה הקבוצה להעפיל לגמר גביע המדינה בכדורסל שם נוצחה בידי הפועל תל אביב 65-71.
שנה לאחר מכן נשארה הקבוצה בליגה לאומית א' לאחר שניצחה במחזור הסיום את מכבי חיפה.
בעונת 1994/5 נשרה הקבוצה לליגה השנייה אחרי 3 שנים בלאומית א', באותה העונה שברה גבעתיים את שיא הנקודות לקבוצה במשחק ליגה לאחר
שקלעה כ-166 נקודות בניצחון 166-78 על בית"ר רמת גן במחזור ה12 באותה העונה.

הפירוק

בשנת 1999 התפרקה הקבוצה, ונמחקה מהאיגוד עקב בעיות ניהול וחוסר תקציב.

הקמה מחדש

שנתיים מאוחר יותר בשנת 2001 הוקמה הקבוצה מחדש והחלה לשחק בליגה א'. בשנת 2002 העפילה הקבוצה לליגה הארצית ובשנת 2005 שבה הפועל גבעתיים לליגה הלאומית אחרי 6 שנות היעדרות.
בסיום עונת 2006 -2007 נשרה הפועל גבעתיים לליגה הארצית אחרי שנתיים בהן שיחקה בליגה הלאומית.
בסיום עונת 2008-2009 ירדה הקבוצה מהליגה הארצית אל ליגה א'.
בסיום עונת 2012-2013 העפילה הפועל גבעתיים לליגה הארצית אחרי היעדרות של 4 שנים.
בסיום עונת 2013-14 התאחדה הקבוצה עם הפועל רמת גן, תחת השם הפועל רמת גן-גבעתיים.
האגודה ממשיכה להחזיק בקבוצת בוגרים תחת השם הפועל גבעתיים רמת גן, שבעונת 2015-2016 משתתפת בליגה ב' (מחוז תל אביב), ליגת הכדורסל החמישית בחשיבותה. מארחת את משחקיה באולם "מיכה שמבן" בגבעתיים.
לאגודה מחלקת נוער בעלת 14 קבוצות ילדים ונוער ו-9 בתי ספר לכדורסל.
דיסטורשן (סרט)

תקציר העלילה

במאי תיאטרון (חיים בוזגלו) נקלע ליובש יצירתי בתקופת האינתיפאדה השנייה, שוכר את שרותיו של בלש פרטי (אבי גילאור) לעקוב אחרי אשתו (סמדר קילצ'ינסקי) ושואב ממנו את רעיון המחזה שהוא חייב חוזית לנועם סמל (נועם סמל).

פרסים

זכה בפרס Platinum Remi Award בקטגוריה של סרט עלילתי – דרמטי בפסטיבל Worldfest Houston Film & Video‎.
זכה בפרס העריכה הטובה ביותר בפסטיבל New York Syracus.
זכה בשני פרסים בפסטיבל בורדו.
גווין האריסון

ילדות

גווין האריסון נולד בשנת 1963 לאם שהייתה עקרת בית ולאב אשר עסק בנגינת ג'אז. עוד בילדותו הושפע האריסון רבות ממוזיקת הג'אז ששמע ושאב מאביו וניתן לשים לב שבנגינתו ישנם אלמנטים והשפעות של ג'אז.

Porcupine Tree

בשנת 2002 הוחלף מתופף להקת Porcupine Tree, כריס מייטלנד בהאריסון. האריסון משמש מאז ועד היום למתופף הלהקה הרשמי והוא אף הקליט עם הלהקה את האלבומים In Absentia,‏ Deadwing,‏ Fear of a Blank Planet ו-The Incident. ב-2008 הוא תופף גם עם להקת קינג קרימזון.

ציוד

האריסון משתמש במערכת מייפל מסוג SQ2 של חברת Sonor ובמצילות של חברת Zildjian.
עורות התופים של האריסון הם של חברת העורות Remo והוא משתמש במקלות של חברת Vic Firth.
לויס גנדן

לויס גנדן (באנגלית: Lois Gunden;‏ (1915–2005) הייתה חסידת אומות העולם, אחת מחמישה אזרחי ארצות הברית שהוכרו בתואר זה.

קורות חיים

גנדן נולדה וגדלה בגושן  שבאינדיאנה.

פעילות במלחמת העולם השנייה

בתקופת מלחמת העולם השנייה, לאחר כיבוש צרפת בידי גרמניה, לימדה גנדן אנגלית בקהילה מנוניטית בדרום צרפת. גנדן הצילה מספר ילדים יהודים ומספר פליטים ספרדים ממעצר. היא הצילה לפחות ילדה אחת ממחנה הריכוז ריווזאלט (Rivesaltes)  בדרום צרפת, ליד הגבול עם ספרד, והמשיכה בפעילות ההצלה שלה גם לאחר כיבוש אזור משטר וישי על ידי הגרמנים בנובמבר 1942. פעיל הצלה נוסף שהציל יהודים ממחנה זה היה פול קוראזי.
בינואר 1943 נעצרה גנדן בידי הגרמנים. היא שוחררה בשנת 1944 בעסקת חילופי שבויים וחזרה לביתה באינדיאנה.

לאחר המלחמה

בשנת 1958 נישאה גנדן לאלמן ארנסט קלמנס. לא היו לה ילדים משלה, אך הייתה לה בת חורגת מנישואיה. היא לימדה צרפתית בקולג' גושן ובאוניברסיטת טמפל. כמו כן הייתה בתפקיד כומר בכנסייה מנוניטית.

הכרה

בשנת 2013 הכיר יד ושם בלויס גנדן בתור חסידת אומות העולם.
הספרייה הלאומית של פולין

אוספים

כהיום האוספים של הספרייה הלאומית הם בין הגדולים בפולין. המונה כמעט 8,500,000 פריטים שמאוחסנות במחסני הספרייה. בסוף שנת 2016 הספרייה מנתה יותר מ-162,000 כרכים של ספרים שפורסמו לפני שנת 1801, יותר מ-26,000 יחידות כתבי יד (כולל כתבי יד מוזיקליים), יותר מ-120,000 הדפסי מוזיקה, וכ-485,000 ציורים. 
הספרייה כוללת צילומים ומסמכים איקונוגרפים מגוונים, יותר מ-130,000 אטלסים ומפות, יותר מ-2,000,000 יחידות חומרי אפמרה ויותר מ-2,000,000 ספרים ויותר מ-1,000,000 עותקים של כתבי עת מן המאות ה-19 עד ה-21. 
פריטים בולטים באוספים של הספרייה כוללים 151 דפים של קודקס סופראסליינסיס שנכנס לתוכנית זיכרון עולם של אונסק"ו בשנת 2007 כחשיבות משמעותית למורשת התרבות העולמית ואזורית.
בשנת 2012 הספרייה חתמה על הסכם להוסיף 1.3 מיליון רשומות מהספרייה ל-Worldcat.
רצח אלמוג שילוני

הפיגוע

חייל צה"ל אלמוג שילוני נדקר בתחנת הרכבת תל אביב – ההגנה אשר בדרום תל אביב לאחר מאבק עם פלסטיני שניסה לקחת ממנו את רובהו. עובר האורח גלעד גולדמן התערב, והצליח למנוע מהמפגע לגנוב את נשקו של שילוני. שילוני שוחח בטלפון עם חברתו כאשר הותקף ונדקר בבטנו ובחזהו מספר פעמים. שילוני איבד דם רב בפציעה ולבסוף מת מפצעיו בבית החולים תל השומר ברמת גן. לאחר הפיגוע המפגע נרדף על ידי כוחות משטרת ישראל אשר הצליחו לבסוף לעצור אותו.

המפגע

המפגע היה נור אל-דין אבו ח'שייה בן ה-18, תושב מחנה הפליטים עסכר אשר ביהודה ושומרון אשר שהה באופן בלתי חוקי בישראל. ח'שיה עבד במשך חודשים במיזם בנייה בתל אביב, בסמוך למקום הפיגוע. ח'שיה נלכד לאחר שעוברי אורח הפנו שוטרים לבניין דירות סמוך בו הוא הסתתר. הוא הועבר לחקירה בשב"כ.
על פי נוסח כתב האישום התוקף נכנס לישראל במטרה לרצוח חייל כדי שיוכל "להיות שהיד".
ח'שיה נידון למאסר עולם.

אחרית דבר

למעלה מ-1,000 איש השתתפו בהלווייתו של אלמוג שילוני בבית הקברות הצבאי בהר הרצל בירושלים.
מערך ההסברה הלאומי

מטה ההסברה הלאומי

מטה ההסברה הלאומי הוא הגוף המתאם בין גופי הדוברות הרשמיים של מדינת ישראל, על מנת לגבש מדיניות הסברה ומסרים אחידים. מנהל מטה ההסברה וסגנו של ראש המערך ההסברה מאז הקמתו הוא ירדן ותיקאי. המטה כולל יועץ ראש הממשלה לתקשורת ערבית, מחלקת האינטרנט ומדיה חדשה ורכזי תחומי הסברה מדיניים, ביטחוניים ואזרחיים. בעבר היה המטה ממונה גם על לשכת העיתונות הממשלתית, אך כיום היא פועלת תחת משרד ההסברה והתפוצות.
מטה ההסברה הלאומי מכנס באופן קבע פורום הסברה לאומי הדן בגיבוש מדיניות הסברה אחידה ומתואמת, הן באופן יזום והן כתגובה לאירועים צפויים. בפורום חברים נציגים של משרד ראש הממשלה, משרד החוץ, משרד ההסברה והתפוצות, צה"ל, משטרת ישראל, גורמי מודיעין, לשכת העיתונות הממשלתית ועוד. בהתאם לנושאים העומדים על הפרק, מצטרפים לדיוני הפורום גם נציגים של משרדי ממשלה רלוונטיים. 
מטה ההסברה הלאומי עומד בקשר רציף עם גופים פרו-ישראלים רבים הפועלים הן בישראל והן ברחבי העולם. המטה משתף פעולה עם גופים אלה בקידום מטרות מדינת ישראל ועמדותיה במקומות בהם פועלים גופים אלה. המטה מעביר להם את עיקרי מסרי ההסברה של מדינת ישראל ומסייע להם בהפקת חומרי הסברה אשר יסייעו בהפצת מסרי ההסברה הישראלים. 
מטה ההסברה הלאומי שם דגש מיוחד על העבודה ברשתות החברתיות, מתוך אמונה שיצירת תקשורת ישירה ובלתי אמצעית עם הציבור הרחב ברחבי העולם תסייע להעברה אמינה ויעילה של מסרי ההסברה של מדינת ישראל. בדומה לפורום ההסברה הלאומי, מטה ההסברה מקיים גם מפגשים קבועים של "פורום ניו מדיה" על מנת לקדם את העבודה באינטרנט וברשתות החברתיות.

מערך התקשורת והדוברות

מערך התקשורת והדוברות הוא הזרוע האמונה על הדוברות והייעוץ התקשורתי השוטף של ראש ממשלת ישראל, משרד ראש הממשלה ויחידות הסמך הכפופות למשרד. החל מחודש אוגוסט 2012 עומד בראש מערך התקשורת והדוברות רפי שמיר. 
המערך כולל גם את יועץ ראש הממשלה לתקשורת בינלאומית, צוות של עוזרים לדובר, מתאמות תקשורת ומחלקת תקשוב. מערך התקשורת והדוברות מפעיל בשיתוף פעולה עם מטה ההסברה הלאומי גם את הדוברים בשפות הזרות ואת מערך האינטרנט והמדיה החדשה. 
אנשי המערך אמונים על הקשר היום-יומי עם כלי התקשורת ומספקים מענה לפניית כלי התקשורת במשך 24 שעות ביממה. בנוסף, המערך מפיק אירועים תקשורתיים, כמו מסיבות עיתונאים של ראש הממשלה, ואחראי על סידורי התקשורת לישיבות הממשלה ולאירועים פומביים בהשתתפות ראש הממשלה.
מוכרים בלבד

במסחר בניירות ערך, מוכרים בלבד הוא מצב שבו אין ביקוש לנייר ערך מסוים, גם לא בירידה המרבית המותרת, לפי כללי המסחר, ביום אחד. במקרה זה נרשמת בשערו של נייר הערך הירידה המרבית המותרת, מבלי שמתקיים בו מסחר באותו יום. לפי כללי הבורסה לניירות ערך בתל אביב, לאחר שני ימי מסחר רצופים שבהם נרשם נייר ערך כמוכרים בלבד, מותר ביום השלישי מסחר ללא הגבלה על שערו של נייר הערך.
מצב של "מוכרים בלבד" הוא מצב קיצוני ביותר במסחר בניירות ערך, הנובע ממידע על הרעה משמעותית ביותר בפעילותה של החברה שזה נייר הערך שלה. בניירות ערך בעלי סחירות נמוכה, עלול להיווצר מצב כזה גם ללא כל הרעה בפעילותה של החברה.
מונח זה התקיים בבורסה לניירות ערך בתל אביב לפני הנהגת שיטת המסחר הרציף בשנת 1997.
פרנסואה לאון גמבטה

תחילת הקריירה

פרנסואה לאון גמבטה נולד בפריז למשפחה המעורה היטב בפוליטיקה וחיי הצבא הצרפתיים והיה אחיינו של לאון גמבטה ממייסדי הרפובליקה השלישית הצרפתית. ב-1890 הצטרף גמבטה לחיל הפרשים הצרפתי במסגרת לגיון הזרים והוצב במדינות המגרב כמפקד גדוד הוסרים. בספטמבר 1913 הועלה לדרגת קולונל.

מלחמת העולם הראשונה ואחריתו

בפרוץ מלחמת העולם הראשונה הועבר גמבטה עם חטיבת ההוסרים "האפריקנית" והוצב בחזית המקדונית וביוני 1917 הועלה לדרגת בריגדיר גנרל.
ב-14 בספטמבר 1918 פתחו כוחות מדינות ההסכמה בחזית המקדונית בפיקודו של לואי פראנשה ד'אספרה, במתקפה כוללת לאורך עמק הוארדאר במטרה להבקיע את קווי כוחות מעצמות המרכז בפיקודו של הגנרל הגרמני פרידריך פון שולץ. ב-21 בספטמבר פתחה חטיבת הפרשים הצרפתית בפיקודו של גמבטה במתקפה לכיוון נהר צרנה וב-23 בספטמבר נכבשה העיר פרילפ. 
ב-25 בספטמבר לחם גמבטה בחוד כוחותיו בעת הקרב לשחרור העיר סקופיה. חטיבת ההוסרים הסתערה בכוח של 2,000 פרשים על הקווים האחוריים של הארמייה ה-11 הגרמנית בפיקודו של קונו פון שטויבן. בעקבות הסתערות זו נכנעה מיד אחת מחטיבות הרגלים הגרמניות, שאר חלקי הכוח הגרמני האיצו את נסיגתם צפונה וב-29 בספטמבר השתלטו הצרפתים על העיר. בעקבות קרב זה זכה גמבטה בעיטור לגיון הכבוד. בנובמבר 1920, הועלה לדרגת מייג'ור-ג'נרל ומונה למפקד כוחות הפרשים בתוניסיה. בשנה זו כתב גמבטה ספר על חלקה של חטיבת הפרשים "האפריקנית" בכיבוש העיר סקופיה, אשר לשיטתו הובילה להכרעת החזית כולה. ב-1923 הלך גמבטה לעולמו באנטיב והוא בן 53 שנים.
ברית שלום (טקס)

ברית שלום, הידועה גם כ"ברית בלי מילה", "ברית חיים", "ברית תיקון", "ברית בן" ו"ברית חלופית", היא טקס מתן שם לתינוקות יהודים (ממין זכר) שאינו כולל מילה. מטרתו להחליף את ברית המילה המסורתית. המונח אינו משמש לתינוקות בנות מאחר שגם הטקסים המסורתיים בהם ניתנים שמותיהן (כגון "זבד הבת") אינם כוללים מילת נשים.
אף שברית שלום מוכרת ביהדות ההומניסטית והרפורמית, היא עשויה להיכלל גם בזרמי היהדות הלא-אורתודוקסים האחרים והיא זוכה לחשיפה בזכות עיסוק תקשורתי במילה. ברית השלום מבוצעת על ידי רב או אדם נטול הכשרה דתית, לפי בחירת ההורים. המשפחה יכולה ליצור את הטקס בעצמה וליצוק אליו סמלים וסממנים קיימים. כיום מציעים טקסי ברית שלום למעלה מחמישים רבנים בארצות הברית, חמישה בקנדה, ואחרים באירופה וברחבי העולם. חלק מהתנועות למען זכויות האדם, כגון "מעבר לברית" (Beyond the Bris) ו"יהודים נגד מילה" (Jews Against Circumcision) תומכות בברית שלום כתחליף לברית מילה.
סוגיית ברית המילה והזהות היהודית שנויה במחלוקת בין העולם היהודי המסורתי לעולם היהודי הרפורמי. על פי ההלכה אין צורך לאדם הנולד לאם יהודיה להיות נימול כדי להיות יהודי, אולם הימנעות מכוונת מקיום המצווה היא מחדל שעונשו של האחראי לה הוא כרת. בנוסף, יהודים רבים רואים בהחלטה להימנע ממצוות המילה סימן להחלטה מודעת להתנתק מהעם. מאידך, בחוגי היהדות הלא אורתודוקסית רבים רואים בפעולת המילה מעשה שאינו נצרך ומקבלים את הנמנעים ממילה כיהודים וכחברים שווים בקהילה.
שלוש עשרה (סדרת טלוויזיה)

אתרי צילומים

הסדרה צולמה באתרים שונים בעיר בריסטול. הבית בסצנת הסיום הוא בפרוור לוקליז בבריסטול, שם נמצא מגדל התקשורת Purdown BT Tower.
יער-אופל

תיאור

יער-אופל היה מקום חשוך ואפל עם מאגיות שחורות עד שהצל עבר למורדור. ביער-אופל שוכנות חיות אפלות ורעות כגון עכבישי ענק. בצפון יער-אופל שוכנים אלפי יער-אופל (או אלפי היער).

קורות יער-אופל

יער-אופל מופיע לראשונה בספר "ההוביט", לאחר תורין ושות' מתראים עם ביאורן. יחד עם גנדלף הם רוכבים עד שהם מגיעים ליער-אופל, שם גנדלף עוזב אותם. הם נכנסים ליער-אופל ומנסים לצאת משם עד שהם מגיעים לאגם שהם צריכים לעבור. בילבו נשלח לנסות לעבור האגם, הוא עובר את האגם בהצלחה ואחריו כל שאר הגמדים עוברים. במבר נופל לנהר ומתעלף, 4 גמדים סוחבים אותו זמן מה עד שאחרי כמה ימים הם רואים אלפים מסביב למדורה בתוך קרחת יער. האלפים לוקחים את תורין איתם, ושאר החבורה בורחים. אחרי זמן מה מגלה בילבו שעכבישי ענק תפסו את הגמדים. הוא משחרר אותם מקורי העכביש והם נלחמים בהם. בזמן הקרב אלפים באים ולוקחים את הגמדים (את בילבו לא לקחו משום שענד את הטבעת) בילבו רץ אחרי האלפים, אך לא מצליח להיכנס לארמון שלהם. הוא מנסה כמה פעמים ולבסוף מצליח להיכנס ולמלט אותם מכלאם של האלפים.
ליגת העל האנדורית

מבנה

הליגה בת שמונה קבוצות כאשר יש שני משחקים בין כל שתי קבוצות, בית וחוץ. כלומר, ישנם 14 מחזורים ו-56 משחקים בעונה בליגה. לאחר מכן מתמודדות ארבע הקבוצות המובילות בטבלה בפלייאוף העליון, והקבוצות הנותרות מתמודדות נגד הירידה בפלייאוף התחתון.
PL/SQL

PL/SQL (באנגלית: Procedural Language/Structured Query Language) היא שפת תכנות פרוצדורלית קניינית של חברת אורקל ונעשה בה שימוש בעיקר בבסיס הנתונים אורקל. שפת התכנות משלבת את שפת SQL בצורה טבעית ומאפשרת עיבוד נתונים על שרת בסיס הנתונים וללא תחלופה של מידע בינו ובין תחנת לקוח.

כללי

מכיוון ששפת SQL היא שפה דקלרטיבית, היא אינה מאפשרת עיבוד מידע בצורה נוחה - לדוגמה, לא ניתן לבצע בה לולאות. כדי לענות על הצורך בשפה פרוצדורלית, הוציאה חברת אורקל בשנת 1989 תמיכה ראשונה בשפה שכזו כחלק מבסיס הנתונים (גרסה 6). שפת PL/SQL תומכת במשתנים, תנאים, מערכים וניהול שגיאות. החל מגרסה 9, תומכת השפה גם ביצור והפעלה קוד דינמי בזמן הריצה כל ידי הפקודה "Execute immediate". אפשרות זו מאפשרת שימוש חדש ב-PL/SQL: ביצוע של פקודות DDL אשר לא התאפשרו עד אז ללא שימוש במארזים מובנים.
שפת PL/SQL משמשת לשם כתיבת פרוצדורות, פונקציות, מארזים וטריגרים המאוכסנים בתוך בסיס-הנתונים. מארזים הם תוכניות המקבצות בתוכן פרוצדורות, פונקציות, וכן משתנים גלובליים פרטיים או פומביים. טריגרים (Triggers) הם קטעי קוד המופעלים באופן אוטומטי בעקבות אירועים מסוגים שונים שיכולים להתרחש בבסיס-הנתונים, כגון: פקודות DML, כניסה ויציאה (Logon/Logoff) או שגיאות בשרת בסיס-הנתונים.
שימוש נוסף ב-PL/SQL הוא לשם כתיבת בלוקים אנונימיים (Anonymous Blocks) שהם קטעי קוד שנשלחים לשם הרצה מידית ולא נשמרים בבסיס-הנתונים לשם הרצה חוזרת. בנוסף, משמשת השפה לכתיבת קוד מבוסס אירועים בכלי פיתוח השייכים לחבילת Oracle Developer Suite.

מבנה הקוד

קוד PL/SQL מזכיר במבנהו את שפת עדה (Ada). הוא מתחיל במילה DECLARE (עבור בלוק אנונימי) או בשורת הגדרה של תוכנית לא אנונימית (כגון פרוצדורה). לאחר מכן, ניתן להגדיר משתנים ופונקציות ופרוצדורות פנימיות. (בבלוק אנונימי ללא משתנים אין לכתוב DECLARE). התחלת הקוד הביצועי מסומנת במילה BEGIN. מתחת לשורה זו ניתן לכתוב פקודות PL/SQL שונות כמו גם יצירה של בלוקים נוספים שבהם יוגדרו משתנים נוספים וכן הלאה. כל פקודה בPL/SQL צריכה להסתיים בסימן ;. כדי לטפל בשגיאות העלולות להתעורר בתוכנה, ניתן להוסיף בלוק של טיפול בחריגות: EXCEPTION ובו התניה לאילו שגיאות על הבלוק הזה לתפוס. כל קטע קוד של PL/SQL מסתיים בשורה ;END.
דוגמה לתוכנית PL/SQL בסיסית, השולחת את המחרוזת Hello world לחוצץ (buffer) אשר משמש בדרך כלל להדפסה לפלט הסטנדרטי:
DECLARE
 v VARCHAR2(100); /* הגדרת משתנה מסוג VARCHAR2) */BEGIN
 SELECT 'Hello world' -- שליפת ערך לתוך המשתנה
 INTO v
 FROM dual;

 dbms_output.put_line ( v ); -- הדפסת המשתנהEXCEPTION 
 when OTHERS then /* טיפול בשגיאות */
 dbms_output.put_line ( 'error: ' || sqlerrm );END;
התוכנית מדגימה בלוק אנונימי שבו יש הגדרת משתנה, השמת ערך למשתנה באמצעות משפט SQL, שליחת טקסט באמצעות המארז dbms_output, וכן טיפול בסיסי בשגיאות.
כלל יד ימין

במתמטיקה ובפיזיקה, כלל יד ימין הוא כלל מנמוני שימושי לקביעת המגמה של וקטורים המעורבים בתנועה סיבובית, בשדה מגנטי ובאופן כללי - וקטורים הנוצרים על ידי מכפלה וקטורית. מערכת צירים תלת ממדית נקראת מערכת ימנית, אם מתקיים, לפי כלל היד הימנית, .

ניסוח הכלל

כיוון תוצאת המכפלה , מוגדר על ידי כלל יד ימין בצורה הבאה:
אם האגודל מצביע לכיוון הווקטור הראשון במכפלה, , והאצבע המורה מצביעה לכיוון הווקטור השני במכפלה, , אז התוצאה, , תהיה בכיוון אליו מכוונת האמה (ראו איור 1).

החלפת סדר האצבעות

כל תמורה זוגית, בה הסדר של האצבעות מוחלף באופן מחזורי, גם היא יכולה להיות ניסוח של כלל יד ימין. למשל אם האצבע המורה תצביע לכיוון הווקטור הראשון, והאמה תהיה בכיוון הווקטור השני, האגודל יציע על כיוון התוצאה.

ניסוח נוסף

בהינתן המכפלה , נסובב את הווקטור  לכיוון הווקטור  דרך הזווית הקטנה הנוצרת ביניהם. אם נקפל את אצבעות יד ימין כך שכיוון הסיבוב שלהן הוא בכיוון סיבוב זה, האגודל יצביע לכיוון תוצאת המכפלה (ראו איור 2).
מכאן קל לראות ש

שימושים

פרט למכפלה וקטורית, שימוש נפוץ בכלל היד הימנית מתבצע בגדלים הקשורים לסיבוב, כמו מהירות זוויתית, תאוצה זוויתית, ובדרך כלל גם מומנט כוח, ותנע זוויתי. גדלים אלה מיוצגים על ידי וקטורים שכיוונם הוא לאורך ציר הסיבוב. המגמה של וקטורים אלה, כלומר הכיוון על הציר שאליו הם מצביעים, היא שרירותית וחסרת משמעות פיזיקלית (לכן וקטורים אלה מכונים לעיתים פסאודו-וקטורים). עם זאת, חשוב לקבוע פעם אחת בצורה אחידה את הכיוון השרירותי הזה, והמוסכמה בעולם המדעי היא שהוא נקבע בעזרת כלל היד הימנית. כך, למחוגי שעון המסתובבים עם כיוון השעון יש מהירות זוויתית בכיוון הנכנס למישור השעון, ולמחוגים המסתובבים נגד כיוון השעון יש מהירות זוויתית בכיוון היוצא ממישור השעון.
כלל היד הימנית מופיע גם בכל הקשור לשדה מגנטי, שגם הוא למעשה פסאודו-וקטור שלמגמתו אין משמעות פיזיקלית. הוא בא לכדי ביטוי בחוק ביו סבר, ובחוקים אחרים הקשורים לשדה המגנטי.

כלל יד שמאל

בדומה לכלל יד ימין, ניתן להגדיר גם כלל יד שמאל, ומערכת צירים שמאלית. כרשום קודם, כדי להפחית את הבלבול, משתדלים להתייחס בעיקר למערכת ימנית. אך בשימושים מעשיים, גם למערכת שמאלית יש מקום. למשל, תבריג שמאלי הוא הכרחי במקום שהכוחות הפועלים יגרמו לבורג ימני להשתחרר. דוגמה נוספת היא מנוע חשמלי לעומת מחולל חשמל - גנרטור (generator). בגלל שבשני המקרים יש חילוף תפקידים בין הגורמים לתוצאה, במוסכמות המקובלות, כלל היד השמאלית מתאים למנוע החשמלי. וכלל היד הימנית יתאים למחולל חשמלי.